સુભાષિતોમાં ભલે કહેવાતું હોય કે ન શમે વેર વેરથી, પરંતુ કોઈ ભગવાનના માણસ સાથે શેતાન જેવું કામ કરી જાય અને એ ભગવાનનો માણસ શેતાનને ખંજરનો જવાબ તલવારથી આપે ત્યારે જોવાની જબરદસ્ત મજા આવે. આવી તામસિક વાર્તાઓમાં વધુ એક ઉમેરો એટલે પાપા રાકેશ રોશને બેટા હૃતિક રોશન માટે પ્રોડ્યુસ કરેલી અને સાઉથ કોરિયન ફિલ્મોના દીવાના સંજય ગુપ્તાની ફિલ્મ ‘કાબિલ’. હૃતિક રોશનના પ્રામાણિક પ્રયત્ન છતાં ભંગાર રાઇટિંગ, બાલિશ એક્ઝિક્યુશન અને સરકારી ફાઇલો જેવી ધીમી ગતિને કારણે ‘કાબિલ’ સહનશક્તિની કસોટી કરનારી ફિલ્મ બનીને રહી ગઈ છે.